Gesin platgeslaan ná werker se dood op kleinhoeweArgieffoto: Reint Dykema Só het Tiaan Combrinck Dinsdag gepraat van sy 46-jarige voorman wat vroeër die oggend tydens ŉ aanval op hul kleinhoewe in Wallmannsthal, noord van Pretoria, doodgeskiet is. Combrinck het versoek dat die oorledene se naam nie in dié stadium bekendgemaak word nie, aangesien al sy familielede nog nie van sy dood in kennis gestel is nie. Hy het gesê die man het die afgelope vyf jaar vir die gesin gewerk en het met takies in en om die huis gehelp. “Hy was buite die huis besig toe ons twee Yorkshire-terriërs begin blaf het. Hy het een van die ander werkers gevra om saam met hom te kom kyk wat in die huis aangaan, want hy kon aan die honde se blaf hoor iets was fout,” het Tiaan gesê. In die huis het die twee mans ŉ gewapende rower aangetref en ŉ struweling het ontstaan. Een van die werkers kon daarin slaag om uit die huis te hardloop. “Op daardie oomblik het my vrou, Chantell, in die laning na die huis toe aangery gekom en hy het vir haar gesê [die voorman] word in die huis aangehou. Sy het my histeries gebel en ek het dadelik die polisie in kennis gestel.” Toe die polisie opdaag is die voorman se liggaam in ŉ plas bloed op die vloer aangetref. Volgens Combrinck is hy op In kort afstand in die kop geskiet. Die rower het met net ’n selfoon gevlug. Combrinck het gesê hy is dankbaar dat sy vrou en kinders nie in die huis was ten tyde van die voorval nie, maar die gesin is platgeslaan deur die voorman se dood. “Hy het drie kinders in die Vrystaat by wie hy gereeld gaan kuier het.” Ao. Isaac Mangena, woordvoerder van die polisie, het gesê ŉ saak van moord word ondersoek.